AIŠKINAMASIS RAŠTAS

Dėl UAB „Molėtų šiluma” 2019-2022 metų investicijų plano suderinimo

**1. Parengto tarybos sprendimo projekto tikslai ir uždaviniai**

UAB „Molėtų šiluma” (toliau – Bendrovė) 2020 m. balandžio 1 d. raštu Nr. 8-70 „Prašymas dėl investicijų plano papildymo“ prašo Molėtų rajono savivaldybės tarybos papildyti Bendrovės 2019 m. investicijų planą 2 naujais investiciniais projektais ir suderinti papildytą 2019-2022 metų investicijų planą (toliau - Planas):

1. 2019 m. planą prašoma papildyti tokiais investiciniais projektais:

1.1. Programinės įrangos atnaujinimas ir patalpinimas į naują serverį. Investicijų vertė – 7620 Eur (be PVM), finansavimo šaltinis – Bendrovės lėšos.

Projekto tikslas – atnaujinti programinę įrangą. Pagal VMI reikalavimą Bendrovė privalo buhalterinės apskaitos dokumentų duomenis teikti SAF-T rinkmenoje. Tuo tikslu buvo įsigytas naujas programinės įrangos modulis. 2019 m. VERT patvirtinus naujus Šilumos sektoriaus įmonių apskaitos atskyrimo ir sąnaudų paskirstymo reikalavimus atsirado poreikis tobulinti apskaitą.

* 1. Naujos kompiuterinės technikos įsigijimas. Investicijų vertė – 1150 Eur (be PVM), finansavimo šaltinis – Bendrovės lėšos.

Projekto tikslas – nupirkti kompiuterį. Įrengta nauja kompiuterizuota darbo vieta topografinių planų derinimui Geoportalo sistemoje, projektų derinimui, darbų saugos ir kitos dokumentacijos tvarkymui.

1. 2020 m. planuojami šie investiciniai projektai:
   1. Šilumos apskaitos prietaisų pirkimas. Investicijų vertė – 3000 Eur (be PVM), finansavimo šaltinis – Bendrovės lėšos.

Projekto tikslas - padidinti parduodamos šilumos energijos apskaitymo tikslumą. Fiziškai pasenę, metrologinės patikros metu nustačius tikslumo reikalavimų neatitikimus, šilumos apskaitos prietaisai (skaitikliai) bus keičiami naujais.

* 1. Katilo GVB 11 cirkuliacinio siurblio keitimas. Investicijų vertė – 5000 Eur (be PVM), finansavimo šaltinis – Bendrovės lėšos.

Projekto tikslas - padidinti šilumos gamybos patikimumą, sumažinti termofikacinio vandens nuostolius. Katilo GVB-11 cirkuliaciniai siurbliai sumontuoti 1993 m. Siurbliai fiziškai yra susidėvėję, tokio modelio siurbliams nebegaminamos atsarginės detalės, todėl, siekiant užtikrinti patikimą katilo darbą ir išvengti vandens nuostolių, nuspręsta vieną siurblį pakeisti.

* 1. Internetinės svetainės sukūrimas. Investicijų vertė – 2400 Eur (be PVM), finansavimo šaltinis – Bendrovės lėšos.

Projekto tikslas – sukurti internetinę svetainę, kuri atitiks visus internetinėms svetainėms keliamus (teisės aktuose nurodytus) privalomuosius reikalavimus.

* 1. Kompiuterinės technikos pirkimas. Investicijų vertė – 1000 Eur (be PVM), finansavimo šaltinis – Bendrovės lėšos.

Projekto tikslas – pakeisti senus kompiuterius. Turimi kompiuteriai, pirkti 2012 m., netinkami darbui. Atnaujinus kompiuterius bus taupomas darbuotojų darbo laikas, pagerės darbo sąlygos, nekils pavojus prarasti kompiuteriuose įvestus duomenis.

* 1. Programinės įrangos atnaujinimas. Investicijų vertė – 1000 Eur (be PVM), finansavimo šaltinis – Bendrovės lėšos.

Projekto tikslas – padidinti šilumos gamybos patikimumą, sumažinti šilumos gamybos išlaidas, pagerinti darbuotojų darbo sąlygas. Molėtų katilinėje 2007 m. sumontuotas kondensacinis ekonomaizeris su nuotoliniu valdymu ir procesų valdymo vizualizacija. Paskutiniais eksploatacijos metais dažnai įvyksta programinio valdymo sutrikimai, todėl nuspręsta programinę įrangą iš dalies atnaujinti.

* 1. Šilumos tiekimo tinklų į gyv. namą Janonio g. Nr. 15 įrengimas. Investicijų vertė – 10000 Eur, finansavimo šaltinis – Bendrovės lėšos.

Projekto tikslas – prijungti naujus vartotojus. Numatoma nutiesti naują šilumos tiekimo trasą į renovuojamą J. Janonio g. namą Nr. 15. Preliminarus šiluminės trasos ilgis 15 m, diametras –50mm. Šiluminė trasa bus montuojama naudojant bekanalius gamykloje izoliuotus vamzdžius. Pajungus naujus šilumos tiekimo vartotojus, per metus planuojama gauti apie 1,4 tūkst. Eur papildomų pajamų ir patirti 350 Eur papildomų išlaidų. Planuojama, kad investicija atsipirks per 9,5 metų. Šildomas plotas 397 m2.

* 1. Šilumos tiekimo tinklų į gyv. namą Janonio g. Nr. 12 įrengimas. Investicijų vertė –10000 Eur, finansavimo šaltinis – Bendrovės lėšos.

Projekto tikslas – prijungti naujus vartotojus. Numatoma nutiesti naują šilumos tiekimo trasą į renovuojamą J. Janonio g. namą Nr. 12. Preliminarus šiluminės trasos ilgis 15 m, diametras –50mm. Šiluminė trasa bus montuojama naudojant bekanalius gamykloje izoliuotus vamzdžius. Pajungus naujus šilumos tiekimo vartotojus, per metus planuojama gauti apie 1,4 tūkst. Eur papildomų pajamų ir patirti 350 Eur papildomų išlaidų. Planuojama, kad investicija atsipirks per 9,5 metų. Šildomas plotas 401 m2.

* 1. Šilumos tiekimo tinklų į gyv. namą Inturkės g. 1 įrengimas. Investicijų vertė – 10000 Eur, finansavimo šaltinis – Bendrovės lėšos.

Projekto tikslas – prijungti naujus vartotojus. Numatoma nutiesti naują šilumos tiekimo trasą į renovuojamą Inturkės g. namą Nr. 1. Preliminarus šiluminės trasos ilgis 22 m, diametras –50mm. Šiluminė trasa bus montuojama naudojant bekanalius gamykloje izoliuotus vamzdžius. Pajungus naujus šilumos tiekimo vartotojus, per metus planuojama gauti apie 1,6 tūkst. Eur papildomų pajamų ir patirti 400 Eur papildomų išlaidų. Planuojama, kad investicija atsipirks per 8,3 metų. Šildomas plotas 447 m2.

* 1. Šilumos tiekimo tinklų Jaunimo g. (įvadas į Molėtų progimnaziją) rekonstrukcija. Investicijų vertė – 22000 Eur, finansavimo šaltinis – Bendrovės lėšos.

Projekto tikslas – pakeisti vamzdyną, padidinti šilumos tiekimo patikimumą bei sumažinti šilumos technologinius nuostolius. Atliekant 2019 m. planinius šilumos tinklų hidraulinius bandymus, įvade į Molėtų progimnaziją nustatytas vamzdyno trūkimas. Papildomai patikrinus vamzdynų būklę nustatyta, kad kanaliniai tinklai pažeisti korozijos, šiluminė izoliacija neatitinka reikalavimų. Atliekant rekonstrukcijos darbus bus panaikinta paviršiniu vandeniu užliejama šiluminė kamera. Šiluminės trasos ilgis 70 m, diametras 50mm, rekonstrukcijai naudojami bekanaliai gamykloje izoliuoti vamzdžiai.

Bendrovės valdyba 2020 m. kovo 20 d. posėdyje protokolu Nr. 4 pritarė šiems investiciniams projektams.

Parengto sprendimo projekto tikslas – papildyti UAB „Molėtų šiluma“ 2019 m. investicijų planą 2 investiciniais projektais ir suderinti 2019-2022 m. investicijų planą.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 6 straipsnio 30 punktas, 16 straipsnio 4 dalis;

Lietuvos Respublikos šilumos ūkio įstatymo 35 straipsnis;

Šilumos tiekėjų investicijų planų derinimo tvarkos aprašo, patvirtinto Molėtų rajono savivaldybės tarybos 2009 m. vasario 26 d. sprendimu Nr. B1-48 „Dėl Šilumos tiekėjų investicijų planų derinimo tvarkos aprašo patvirtinimo“, 10 punktas.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Šilumos tiekimo įmonių investicinių planų suderinimas su rajono taryba yra privalomas pagal jų veiklą reglamentuojančius teisės aktus, todėl, priėmus sprendimą, Bendrovė galės įgyvendinti planuojamus investiciniu projektus.

Neigiamų pasekmių nenumatoma.

**4. Priemonės sprendimui įgyvendinti**

Priimto sprendimo vykdymas.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

2019 m. patirtų išlaidų suma 8,77 tūkst. Eur, 2020 m. planuojamų investicijų suma 64,4 tūkst. Eur., finansavimo šaltinis – Bendrovės lėšos.

**6. Vykdytojai, įvykdymo terminai**

Uždaroji akcinė bendrovė „Molėtų šiluma”.